1 Te'uri xin ta i nim laj qui ch'awbal je u q'uial winak chila chicaj; xqui bij: ¡C'amori che i Dios! ¡Are ire ca 'anaw na chi ronojel 'is 'utz que'elok! ¡Lic nim u 'ij, nim u cho'ab i ka Dios! 2 Man ire cu 'at tzij lic pusuc'; lic sak laj tzij u 'atic cu 'ano. Suc'ul i u 'anom, man u yom i nim laj tinimit pa tojpen, chi xe u nawsaj ronojel u wach i jyub ta'aj che i n-'us taj. I Dios xu ya i tinimit-le pa tojpen man xe u camsaj i je ajbil u tzij ire. Queje ile xe siq'uin chu bixquil. Te'uri xe siq'uin tan chic: 3 —¡C'amori che i Dios! ¡I sib re i tinimit-le lic quel na chicaj ronojel 'ij sak! —xqui bij. 4 Are 'uri i je veinticuátro nimak tak mam'ib, junam cu' i cajib je pacha ángel, 'is xqui xucba qui jolom c'a chuwach ulew, y xqui coj u 'ij i Dios chila pa chom laj u cubibal. Xqui bij: —¡Katzij ile! ¡C'amori che i Dios! —xe cha. 5 Are 'uri, xtataj jun ch'awbal pa 'o wi i chom laj u cubibal i Dios; xu bij: Chi bij u 'ij i ka Dios, iwonojel yix chi ix ajchac chirij. Chi bij u 'ij, iwonojel yix chi qui xij iwib chuwach ire, chi ix nimak, chi ix ch'utik. (Queje ile xu bij i ch'awbal.) 6 Te'uri xin ta pacha qui ch'awbal je u q'uial winak; xin ta yin pacha u ch'awbal u q'uial ya, co' u pam, xak pacha co'on u ch'awbal jab lic co' u pam. Queje iri xqui bij: ¡C'amori che i Dios, man i Kajwal ya xu jek u 'atbal tzij, ire chi ka Dios chi 'atz u cho'ab! 7 ¡Choj quicotok! ¡Lic choj quicotok! ¡Chaka bij u 'ij, man ya xc'un i 'ij re u c'ulanquil i Tolke, chi ral Chij ca bix che! Are i ca c'uli ru' ire, u yijbam chic rib; 8 I Dios u yom che chi cu coj jun u 'u' 'antal che i c'ul líno ca bixic. Lic chom, lic ch'am, lic ca walch'inic. Queje ile yatal che, man i je re i Dios, ni'pa i 'utz qui 'anom que'elok are u 'u' i ixok, lic ch'am, lic sak. (I ixok-le, je are conojel i creyent.) 9 Te'uri i ángel xu bij chwe: —Cha tz'ibaj i tzij-i: "'Utz que ique chi je siq'uim che i cenar re u c'ulanquil i Tolque," chi ral Chij ca bix che. Queje ile cha tz'ibaj —xu bij i ángel chwe. Te'uri xu bij chic chwe: —I tzij-i, lic sak laj tzij, lic u tzij i Dios —co'ono. 10 Te'uri xin xuqui chuwach i ángel, cojbal re u 'ij; are 'uri xu bij ire chwe: —Ma 'an ile, man yin xa in rajchac i Dios, xak jun pacha yet, xak jun pacha i awatz a cha', ni'pa i quix terej chirij i sak laj tzij chi u 'alijinsam i Jesucrísto. Are i Dios cha cojo u 'ij —xu bij chwe. Man i sak laj tzij chi u 'alijinsam i Jesucrísto, are ile chi ca yaw piqui c'ux i ajbil u tzij i Dios chi quiqui bij u tzij. 11 Te'uri xwil i caj jakalic, y xwinakir jun caway, sak rij. 'O jun cul chirij, i u bi queje iri: "Aj 'anol re pacha i u bim," xak "Aj 'anol re i sak laj tzij." Queje u bi ile, man suc'ul i 'atbal tzij cu 'ano; xak i ch'o'oj cu 'ano, xa are tobal re i 'utz. 12 I u tzunbal u ba'wach, pacha ca tzun u rep 'a'; i u jolom, q'ui i coron 'o che. Xak 'o jun biaj tz'ibtal che, chi xui ire reta'am usuc'. 13 I u 'u' chi u cojom, mubam pa quic'. I u bi ire, "U Tzij i Dios" ca bix che. 14 'O u q'uial ángel xe terej chirij pacha u q'uial soldádo je teren chirij i caj'atzil. I qui 'u', lic chom, lic sak, lic ch'am. Je 'an-nak chiquij juban caway sak quij. 15 I jun chi xe terej ique chirij, ire xel jun espáda pu chi', lic 'o u ware. Ru' i espáda-le, ca tiqui na chique i tinimit re u wach i jyub ta'aj, te'uri cu 'at ni tzij piquiwi; lic cu 'at na. Cu 'an na chique pacha cu 'an jun aj yitz'ol úva, are cu wach' i úva ru' i rakan chupam jun perol. Queje co'on i Dios ile chique rumal i roywal, i Dios chi 'atz u cho'ab. 16 I jun-le chi xwilo, 'o u bi tz'ibtal chuwach u 'u', xak chuwach u wara'; i u bi-le are iri: "I nim laj 'Atol Tzij piquiwi conojel i je 'atol tzij, xak Cajwal piquiwi ni'pa i que rajawinic." (Queje ile tz'ibtal che.) 17 Te'uri xwil jun ángel tac'al chuwach i 'ij; xsiq'uin chique conojel i tz'iquin chi que rupup chuwacaj. Xu bij: —¡Chix petok! Chi molo iwib, tijbal na re i nim laj cenar ru' i Dios. 18 Chix petok, chol i tija qui ti'ijlal i 'atol tzij, qui ti'ijlal i caj'atzil i soldádo, qui ti'ijlal i achiab chi 'o u cowil qui c'ux. Chi tija qui ti'ijlal i caway junam ru' qui ti'ijlal i cajaw. Chol i tija qui ti'ijlal conojel, n-ta co'ono we 'o cajaw, o we n-ta cajaw; n-ta co'ono we je nimak o we je ch'utik —xu bij i ángel chique i tz'iquin. 19 Te'uri xwil chic u wach itzel chicop; ire u molom chic qui chi' i u soldádo. Xak i je 'atol tzij re u wach i jyub ta'aj, xak qui molom chic qui chi' i qui soldádo ique. Ique qui yom qui wach ru' i itzel chicop-le, man quiqui 'anbej ch'o'oj chirij i jun chi cul chirij i caway sak rij, xak chiquij i u soldádo. 20 (Xui-ri, n-xe tiqui ta chique.) I itzel chicop xchaptajic. Xak i rachi'il xchaptajic, chi pacha ajbil u tzij i Dios, xui-ri xa aj t'oronel. Are ire-le chi u 'anom i milágro rumal u cho'ab i itzel chicop are 'o wi chuwach. Rumal i milágro-le, je q'ui i winak je u t'orom, xui-ri xa je are ique chi 'o chic retal re i itzel chicop chique, xak qui cojom u 'ij i u q'uexwach. Te'uri i itzel chicop, xak i rachi'il chi aj t'oronel, ique-le je c'aslic xe c'ak bi chupam i 'a'. I 'a'-le pacha u wi i mar ca juluwic; rumal i asufra ca juluwic. 21 I juban chi cachi'ilam i queb-le, xe camsax ru' i espáda chi xel pu chi' i jun chi 'an-nak chirij i caway sak rij. Te'uri conojel i tz'iquin lic xe noj na che i qui ti'ijlal i je camnak.